Torsdag ringede klokken ind til endnu et skoleår, og i Ravnkilde er der i år også liv i den gamle skole. Sådan så det ellers ikke ud, da Rebild Kommune lukkede den kommunale skole i byen tilbage i efteråret 2022. En lokal gruppe af forældre og borgere i landsbyen ville det dog anderledes, så efter at have samlet 50.000 kroner ind, købte de skolen af kommunen i håb om igen at få liv i lokalerne. Det lykkedes, og Ravnkilde Børneunivers kunne tage form med skole, børnehave og vuggestue. Torsdag tog 12 elever fra 1.-4. klasse så hul på et noget specielt skoleår. Her skal en slags privatlærer stå for undervisningen for alle eleverne og i alle fagene. Der kommer dog frivillig hjælp fra et par pensionerede lærere, ligesom byens præst hjælper til med religion. - Vi vil gerne bevare et tilbud, vi vil gerne bevare en børnehave, og nu er vuggestuen kommet med, for vi vil gerne have, at vores børn går i skole tæt på deres hjem. Vi vil gerne have liv i landsbyen og forhåbentlig få flere til, siger Cathrine Have Laursen, der er mor til Vile, der går på skolen. En helt ny opgave Det bliver også noget helt nyt for elevernes lærer, Helle Randers, der har 32 års erfaring med sig fra folkeskolen. - Man kender familier på tværs af skole, børnehave og vuggestue, og samtidig har vi mange ældre, der gerne vil være behjælpelige, så jeg synes simpelthen, det bringer hele vores landsby sammen og har givet et fællesskab af en anden verden her de sidste par måneder, fortæller Helle Randers. Eleverne er glade for, at de kan blive på samme skole i samme by, og så gør det ikke noget, at de kun er 12 elever. - Det er dejligt at blive i Ravnkilde, for her kender jeg alle, og på en anden skole ville jeg jo ikke kende nogen, lyder det fra 9-årige Vile Have Laursen. Hør fra nogle af Viles klassekammerater her: Håber på at tiltrække familier til byen For forældrene giver landsbyskolen en tryghed i, at børnene kan fragte sig selv, og så er håbet også, at skolen kan styrke sammenholdet i byen. Nu er der kun 12 elever på skolen, kan det ikke også blive for småt? - Det er der selvfølgelig en risiko for, men vi håber jo på, at der kommer flere til. Det er hele intentionen med det, og vi har jo en børnehave, hvor der kan komme flere elever fra også, siger Cathrine Have Laursen og fortsætter: - Vi vil gerne blive ved med at have liv i vores landsby, og vi vil gerne have flere, der flytter herud, og der ved vi, at et skole- og dagtilbud betyder rigtigt meget, hvis man vil have børnefamilier lokket til. Det er planen at Ravnkilde Børneunivers starter som friskole til næste skoleår, og her er kravet, at der skal være 14 elever. Indtil da står forældre og donorer i byen for driften.

Opsummering:
Ravnkilde Skole havde sidste skoledag for lærere og elever før sommerferien, men i dag genåbnede den som Ravnkilde Børneunivers.